**Lehamitea roz**

*Costel Zăgan*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Salve pueri Salve Caesar magister imperator

Ce clasă domnule marfă nu alta

bombă cu efect întârziat

striată de zgomote și țipete preistorice

Profesorii intră pe vârfuri

și ies direct în cimitir

Fără să deranjeze vreun fir

de praf ori vreun școler de la meditat

Numai dirigintele se încumetă

și-i invită în binemeritata pauză

Vita brevis ars longa

Cine nu dorește nu comentează

mănâncă ce are în ghiozdan

Capul nu se pune la socoteală

Clar nu

Salve

Costel Zăgan, EREZII DE-O CLIPĂ II